Swys is nie meer Leeus se afrigterSwys de Bruin (Facbook Swys de Bruin) Swys de Bruin sal nie weer die Leeus in Curriebeker- óf Superrugby afrig nie. Die Johannesburgse rugbyunie het die nuus bevestig en bygevoeg dat die besluit wedersyds van aard was. Die talentvolle De Bruin ly aan ’n stresverwante siekte en het hom ook vroeër aan onder meer die Springbokke se Wêreldbeker-veldtog onttrek. “Swys het ’n reuse-aandeel in ons aanvallende manier van speel gehad en daar is ’n hele paar onvergeetlike drieë op Emirates Airline-park gedruk. Namens die bestuur, spelers en ondersteuners bedank ons hom en wens hom alle voorspoed vir die toekoms toe,” het die Leeus se hoof- uitvoerende beampte en voormalige Springbok, Rudolf Straeuli, gesê. In die De Bruin-era in Johannesburg het die Leeus die Vodacombeker in 2013 gewen, die Curriebeker in 2015 omhoog gehou en in die eindstryd van die Superrugbyreeks in 2016, 2017 en in 2018 gespeel. “Dit was ’n ongelooflike sewe jaar by die Leeus-familie. Dankie aan almal wat dit spesiaal en onvergeetlik gemaak het. Die Leeus sal altyd ’n baie spesiale plek in my hart hê en ek sal altyd onthou hoe ons as span gespeel het om drieë te druk en mense deur ons spel te inspireer,” het De Bruin gesê.